Voëlklip-tragedie: Polisie kry lykskouings se uitslag | Netwerk24
Deur Jackie Kruger 11 Desember 2019 17:23
Die polisie het die amptelike uitslag van die volledige lykskouingsverslag van Heidi Scheepers (35) en haar seuntjie, Hugo (2), van Heroldsbaai ontvang.
Etienne en Heidi Scheepers met Cuzette (6) en Hugo (2). Foto: Facebook/Heidi Scheepers
Netwerk24Foto: Facebook/Heidi Scheepers
Dit gaan egter nie openbaar gemaak word nie omdat dit deel uitmaak van die polisie se geregtelike ondersoek, sê kapt. Malcolm Pojie, 'n polisiewoordvoerder, by navraag.
Scheepers en haar kinders, Hugo (2) en Cuzette (6), het op 22 Oktober in hul Volkswagen Caravelle oor die afgrond gestort.
Scheepers-hulle het verdwyn nadat hulle vroeër die dag saam met haar man, Etienne, eienaar van die Heroldsbaai-kafee, op die strand in Heroldsbaai was.
Hugo se lyk is op 24 Oktober gevind en Heidi s'n twee dae later. 'n Voorlopige lykskouingsverslag, wat getoon het hulle het verdrink, is deur die polisie bekend gemaak.
* Op 3 Desember het die rooi Chevrolet Spark van Zonita Basson, 'n makelaar van George, omstreeks 21:30 oor die afgrond by die Voëlklip-uitkykpunt by dié vakansiedorp gestort, sowat 1 km van die plek waar Scheepers-hulle ook oor die afgrond gestort het.
'n Lid van die publiek het die polisie gebel toe hy die motor, nog met die ligte aan, oor die afgrond gesien stort het.
Die polisie se duikeenheid, die EMS-nooddienste, patologie-dienste en die Nasionale Seereddingsinstituut (NSRI) is dadelik soontoe om te kyk of die motor uit die see gehaal kon word.
Basson se lyk is op 4 Desember vroegoggend in 'n rotsskeur in die see opgemerk en met 'n helikopter opgepik. Die motor gaan nie herwin word nie.